Darko Pančev

Darko Pančev (s. 7. syyskuuta 1965 Skopje, Jugoslavia) on jugoslavialainen ja pohjoismakedonialainen jalkapalloilija, pelipaikaltaan hyökkääjä. 

Pančev aloitti uransa 11-vuotiaana Vardar Skopjen juniorijoukkueissa. Seuran edustusjoukkueessa hän pelasi vuosina 1982–1988 yhteensä 151 sarjaottelua ja teki 84 maalia. Kaudella 1986–1987 hän kuului Vardarin kantaviin voimiin joukkueen juhliessa ensimmäistä Jugoslavian mestaruuttaan. Peräti kymmenen muun joukkueen saama pisterangaistus kuitenkin kumottiin kauden jo päätyttyä ja virallisissa tuloksissa seura jäi lopulta vasta viidenneksi.UEFA: Pride in Pančev

Vuonna 1988 Pančev siirtyi Belgradin Punaiseen tähteen. Hänen huippukautensa oli 1990–1991, jolloin joukkue voitti Euroopan cupin. Rangaistuspotkukilpailuun venyneessä loppuottelussa Marseillea vastaan Pančev teki voiton ratkaisseen maalin. Kyseisellä kaudella hän oli Euroopan paras maalintekijä 32 ottelussa tekemällään 34 maalilla. Myöhemmin samana vuonna hän johdatti maalillaan Punaisen tähden voittoon chileläistä Colo-Coloa vastaan Euroopan ja Etelä-Amerikan mestareiden välisessä ottelussa. Kolmen kauden aikana belgradilaisjoukkueessa pelaamissaan 91 ottelussa Pančev teki 84 osumaa. Euroopan cupin voiton ohella hän pääsi joukkueessa juhlimaan kolmesti Jugoslavian mestaruutta ja kerran kansallisen cupin voittoa.UEFA: Pride in Pančev 

Vuonna 1992 Pančev jätti Punaisen tähden ja siirtyi milanolaiseen Interiin. Interissä hän pelasi kahden ja puolen vuoden ajan sekä lyhyemmin lainasopimuksella VfB Leipzigissa ja edusti vielä Fortuna Düsseldorfia sekä sveitsiläistä FC Sionia ennen lopettamistaan vuonna 1997.UEFA: Pride in Pančev 

Jugoslavian maajoukkueessa Pančev pelasi vuosina 1984–1991 27 ottelua joissa teki 17 maalia. Hän oli mukana vuoden 1990 Italian MM-kisoissa, joissa joukkue selviytyi puolivälieriin. Makedonian tasavallan itsenäistyttyä 1991 hän siirtyi edustamaan uutta kotimaansa maajoukkuettaUEFA: Pride in Pančev.

 Lähteet 

Luokka:Jugoslavialaiset jalkapalloilijat
Luokka:Pohjoismakedonialaiset jalkapalloilijat
Luokka:Vuonna 1965 syntyneet
Luokka:Elävät henkilöt